Forældreparret fra Hirtshals, der fejlagtig blev sigtet for sædelighedsforbrydelser mod deres børn, er nu blevet tilkendt hver godt 28.000 kroner i erstatning for uberettiget frihedsberøvelse i 16 dage, ransagning af deres hjem samt telefonaflytning. Det skriver Nordjyske. Men den 27-årige mors advokat har allerede klaget over erstatningen, fordi han mener hun også er berettiget til en erstatning for selve sigtelsen. Olav Pedersen vil have statsadvokatens ord for, at sigtelserne var grundløse, skriver Nordjyske. - Når de skriver at de opgav sagen på grund af manglende beviser, så tænker man uvilkårligt, at forældrene nok har gjort det, men at politiet bare ikke kunne bevise det. Men det er jo ikke sådan det forholder sig, for efterforskningen viste jo, at der slet ikke var hold i beskyldningerne, påpeger Olav Pedersen. Forældreparret fra Hirtshals var 11 måneder i 2012 sigtet for seksuelt misbrug af to af deres børn, før anklagemyndigheden valgte at frafalde sigtelserne mod dem. En veninde til forældrene var også sigtet i sagen. Hun er blevet tildelt knap 20.000 kroner i erstatning for uberettiget fængsling.
Mor fra Hirtshals vil ikke nøjes med erstatning for uberettiget fængsling. Hun vil have sit navn renset.